Kungiyar mata lauyoyi ta jaddada goyon bayanta ga gwamna Ganduje – Ganduje Online Radio
GWAMNA GANDUJE YA KARƁI BAƘUNCI ƘUNGIYAR MATA LAUYOYI TA ƘASA DA ƘASA RESHEN JIHAR KANO
-Ƙungiya, Ta Kuma Jadda Goyon Bayanta Ga Gwamnatin Jihar Kano Ƙarƙashin Jagorancin Gwamna Ganduje.
-Gwamna Ganduje Ya Bayyana Cewa, Gwamnatinsa Za Ta Samar Da Dokokin Da Za Su Tsaurara Sakin Aure Domin Kare Rayuwar Yara Daga Faɗawa Garari.
-Gwamna Ganduje, Ya Ba Su Tabbacin Gwamnatinsa Na Ƙara Himma Wajen Cigaba Da Kare Haƙƙi Da Rayuwar Yara Ƙanana A Jihar Kano.
Ƙungiyar mata lauyoyi ta ƙasa da ƙasa (FIDA), reshen Jihar Kano, ƙarƙashin jagorancin Barista Huwaila Ibrahim, a Jiya Litinin, sun kai ziyarar neman haɗin kai da kuma jaddada goyon baya ga mai girma gwamnan Jihar Kano, Dakta Abdullahi Umar Ganduje inda su ka gana da shi a ofishinsa da ke cikin gidan gwamnatin Jihar Kano tare kuma da ba shi tabbacin haɗa kai da gwamnatinsa domin samar da cigaba a kowane lokaci.
Duba da haɓakar ƙwarewar mai girma gwamnan Jihar Kano, Dakta Abdullahi Umar Ganduje saboda ɗumbin nasarorin da ya cimma a sassa daban-daban a matsayinsa na gwamnan da ke jan ragamar jiha mafi yawan al’umma a Nageriya, ya jadda cewa gwamnatinsa ta na la’akari wajen ganin al’umma sun zamto cibiyar samar da cigaba.
Daga cikin manufufin ziyarar, sun kasance a ofishin mai girma gwamna domin kira a gare shi da ya ƙara ƙaimi kan ɗabbaƙa dokokin da su ke magana kan kare haƙƙoƙin yara ƙanana domin kyautata rayuwar yaran da kuma al’umma gaba ɗaya. Sai kuma su ka ƙara kira a gare shi kan cigaba da ba goyon bayansa wajen ilimantar da al’umma musamman ma yara ƙanana.
Kamar yadda Barista Huwaila ta bayyana cewa: “Mu na goyon bayan wannan gwamnati saboda nagartaccen shugabancinka mai girma gwamna. Mun fahimci cewa babbar manufarmu a ƙungiyance ta ilimin yara da kare rayuwarsu na nan ƙunshe cikin manufofin gwmamnatinka”.
Da su ke yabawa game da shirin gwamna Ganduje na ba da ilimi kyauta kuma wajibi tun daga Firamare har zuwa babbar Sakandire, sun yi bayani cewa : “ilimi shi ne ginshiƙin kowacce al’umma idan aka ba da shi ga yaranmu, shi kansa ƙarin wata hanya ce ta kare haƙƙoƙinsu. Mai girma gwamna, ba shakka wannan tanadi naka na ilimi kyauta kuma wajibi abin a yaba ne matuƙa”.
Dangane da batun dokokin kare yara kuwa, sun ƙara da kira ga mai girma gwamna kan cigaba da ƙara ƙaimi domin cigaba da samar da kariya ga yara a cikin al’umma kan kowanne fanni da sashe ta yadda hakan zai taimaka wajen haifar da ɗa mai ido a Jihar.
Idan ƙudurin dokar kare haƙƙoƙin yaran ya zama doka, a cewarta “tarihi zai cigaba da tunawa da Jihar Kano da ma ƙasa gaba ɗaya a kowane lokaci, kuma za mu cigaba da haɗa hannu wuri guda domin ganin ƙudurin ya samu nasarar zama doka an kuma fara aiwatar da ita cikin nasara”.
Daga nan kuma, sai ƙungiyar ta (FIDA) ta yabawa gwamna Ganduje kan yadda ya kafa wani kwamitin ƙwararru na musamman domin binciken badaƙalar satar yara ƙanana a Jihar Kano dangane da yara tara da aka ceto a Jihar Anambara.
A ya yin da ya ke maida jawabi, gwamna Ganduje ya ba da tabbacin cewa : “babu wani dalili da zai hana mu aiwatar da dokar kare haƙƙoƙin yara. Waɗannan yara ƴaƴanmu ne, ma’ana, kare su da kuma kyautata rayuwarsu nauyi ne da ya rataya a wuyanmu, babu wani ɗaya biyu dole dokar kare su za ta tabbata”.
Inda ya cigaba da cewa gwamnatinsa za ta samar da hukuma ko wata ma’aikata ta musamman kan masu rauni, kamar yadda ya ke cewa : “akan hakan, shirye-shirye sun yi nisa tare da dokokin da saki zai zama abu mai wahala cikin aurarrakinmu. Bayan hakan a lokaci guda za mu cigaba da kare haƙƙoƙin yaranmu. Kuma ko a yanzu ku na gani, mun ƙara maida hankali sosai kan kare rayuwar yara”.
Idan aure ya mutu, a cewar gwamna Ganduje yara su kan shiga matsala sosai, “dan haka idan saki ya zama abu mai wahala a ƙarƙashin doka, to kare haƙƙoƙin yara zai tabbata”.
Bayan da ya yaba musu kan ayyukan da su ke, daga ƙarshe gwamna Ganduje ya ba su tabbacin shigar da su cikin kwamitin binciko adadin mutanen da aka rasa a Jihar Kano. Kamar yadda ya ke cewa : “aikinku (FIDA) kamar yadda na gani daga bayananku ya na da alaƙa ne ta kai tsaye da samar da walwala ga yaranmu. Dan haka zan shigar da ku cikin kwamitin binciko adadin yaran da mu ka rasa a Jihar Kano”.